Markizo de Pombalio aikštė

Markizo de Pombalio aikštė (port. Praça do Marquês de Pombal) – viena iš svarbiausių Lisabonos aikščių. Yra Santo Antonijo rajone, šalia Eduardo VII parko. Aikštę juosia kelių žiedas, kuriame susikerta Laisvės prospektas (Avenida da Liberdade), Ž. A. de Agijaro ir F. P. de Melo gatvės. 2007 m. po aikšte įrengtas Markizo tunelis (Túnel do Marquês). Aikštė pavadinta XVIII a. Portugalijos ministro Markizo de Pombalio (Sebastiano Žozė de Karvaljo e Melo) garbei. Aikštės viduryje yra jam skirta 9 m aukščio bronzinė statula, pastatyta ant 36 m aukščio baltos kolonos. Paminklas 1917–1934 m. sukurtas ir pastatytas Adainšo Bermudešo, Antonijo Kouto ir Fransisko Santošo. Statula nukreipta į Baišos rajoną, kuris su Markizo de Pombalio priežiūra atstatytas po 1755 m. Lisabonos žemės drebėjimo. Markizo de Pombalio aikštė yra svarbus viešojo transporto (metro, autobusų) mazgas. Šaltiniai